Γνωμοδότηση για :

- την πρόταση κανονισμού του Συμβουλίου που καταργεί τον κανονισμό (ΕΟΚ) αριθ. 388/75 σχετικά με την ανακοίνωση προς την Επιτροπή των εξαγωγών υδρογονανθράκων προς τις τρίτες χώρες,

- την πρόταση κανονισμού του Συμβουλίου που καταργεί τον κανονισμό (ΕΟΚ) αριθ. 1055/72 σχετικά με την ανακοίνωση προς την Επιτροπή των εισαγωγών υδρογονανθράκων,

- την πρόταση κανονισμού του Συμβουλίου που καταργεί τον κανονισμό (ΕΟΚ) αριθ. 1038/79 σχετικά με την κοινωνική ενίσχυση σε ένα πρόγραμμα έρευνας υδρογονανθράκων στη Γροιλανδία,

- την πρόταση απόφασης του Συμβουλίου που καταργεί τη Σύσταση 79/167/ΕΚΑΧ, ΕΟΚ, Ευρατόμ σχετικά με τον περιορισμό της ζήτησης ενέργειας των κτιρίων στην Κοινότητα

(96/C 18/19)

Στις 20 Oκτωβρίου 1995 και σύμφωνα με το άρθρο 198 της Συνθήκης για την ίδρυση της Ευρωπαϊκής Ένωσης, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για τις παραπάνω προτάσεις.

Η Οικονομική και Κοινωνική Επιτροπή ανέθεσε την προετοιμασία των σχετικών εργασιών στο γενικό εισηγητή, κ. von der Decken.

Κατά την 329η σύνοδο ολομέλειας (συνεδρίαση της 26ης Οκτωβρίου 1995, η Οικονομική και Κοινωνική Επιτροπή υιοθέτησε κατά πλειοψηφία και με 1 αποχή την ακόλουθη γνωμοδότηση.

1. Εισαγωγή

1.1. Οι υπό εξέταση προτάσεις εντάσσονται στο πλαίσιο μιας αναθεώρησης της κοινοτικής νομοθεσίας στον τομέα της ενέργειας και αντιπροσωπεύουν ένα πρώτο στάδιο προς την κατεύθυνση μιας διασαφήνισης και απλούστευσης, καθώς επίσης και, όπου χρειάζεται, μιας ενημέρωσης της νομοθεσίας στον τομέα αυτό. Συνεπώς, οι εν λόγω προτάσεις συνοδεύονται από μια έκθεση σχετικά με την « Αναθεώρηση της κοινοτικής νομοθεσίας σε θέματα ενέργειας ».

1.2. Ωστόσο, πρέπει να διευκρινισθεί ότι η αναθεώρηση αυτή δεν έχει μερικό χαρακτήρα. Στην ουσία, η εξέταση στην οποία προέβη η Επιτροπή περιορίζεται, σε πρώτο στάδιο, μόνο στον τομέα της ορθολογικής χρησιμοποίησης της ενέργειας και του πετρελαίου. Εξάλλου, καλύπτει ένα μόνο μέρος της σχετικής νομοθεσίας, εφόσον αφορά απλώς 17 βασικές νομοθετικές πράξεις που υιοθετήθηκαν ως επί το πλείστον κατά την περίοδο 1972-1976 και από τις οποίες οι 15 υιοθετήθηκαν από το Συμβούλιο και οι 2 από την Επιτροπή.

1.3. Βάσει των συμπερασμάτων που συνάγει από την εξέταση των εν λόγω εγγράφων, η Επιτροπή προτείνει να καταργηθούν 10 από αυτά και να διατηρηθούν τα υπόλοιπα, τρία από τα οποία σε προσωρινή βάση.

1.3.1. Η κατάργηση των 8 εκ των 10 εν λόγω εγγράφων προϋποθέτει την παρέμβαση του Συμβουλίου. Δεδομένου ότι είχε ζητηθεί η γνώμη της ΟΚΕ στο πλαίσιο της νομοθετικής διαδικασίας με αποτέλεσμα την υιοθέτηση των τεσσάρων εκ των εγγράφων αυτών, απαιτείται επίσης η γνώμη της και για την κατάργησή τους, πράγμα που δεν συμβαίνει για τις τέσσερεις άλλες προτάσεις που υποβλήθηκαν στο Συμβούλιο. Οι εν λόγω οκτώ προτάσεις συμπεριλαμβάνονται σε ανακοίνωση που συνοδεύει την έκθεση της Επιτροπής.

1.3.2. Η Επιτροπή προβάλλει ως κύριο λόγο των προτάσεων κατάργησης, εκ των οποίων οι 7 αφορούν τον τομέα της ορθολογικής χρησιμοποίσης της ενέργειας και οι 3 τον τομέα του πετρελαίου, την απώλεια κάθε πρακτικής σημασίας των εγγράφων αυτών ή το γεγονός ότι έχουν ξεπεραστεί από την εξέλιξη της νομοθετικής διαδικασίας.

1.4. Η συμφωνία του Συμβουλίου όσον αφορά τα συμπεράσματα στα οποία κατέληξε η Επιτροπή θα έχει επίσης ως αποτέλεσμα την κατάργηση τεσσάρων κανονισμών εφαρμογής, ενός του Συμβουλίου και τριών της Επιτροπής.

1.5. Η Επιτροπή προτείνει επίσης, στην ίδια έκθεση, να απλουστευθεί η απόφαση εφαρμογής της 77/190/ΕΟΚ και οι μεταγενέστερες τροποποιήσεις της οδηγίας 76/491/ΕΟΚ, της 4ης Μαΐου 1976 περί της διαδικασίας ενημερώσεως και διαβουλεύσεως σχετικά με τις τιμές του πετρελαίου και των πετρελαϊκών προϊόντων στην Κοινότητα.

1.6. Δύο ψηφίσματα του Συμβουλίου σχετικά με την ορθολογική χρησιμοποίηση της ενέργειας θεωρούνται επίσης από την Επιτροπή ως μη εξυπηρετούντα κανένα σκοπό, δεδομένου ότι το περιεχόμενό τους περιελήφθηκε προ ενός έτους σε μια δεσμευτική νομική πράξη. Δεδομένου ότι τα ψηφίσματα αυτά δεν μπορούν να καταργηθούν επειδή δεν έχουν νομοθετικό χαρακτήρα, η Επιτροπή προτείνει στο μέλλον να μην γίνεται στις νομοθετικές πράξεις αναφορά στα ψηφίσματα αυτά και να μη δημοσιεύονται πλέον.

1.7. Η έκθεση αυτή και οι προτάσεις κατάργησης που τη συνοδεύουν συνιστούν μια πρώτη απάντηση της Επιτροπής στην πρόσκληση που της απηύθυνε το Συμβούλιο των Υπουργών Ενέργειας κατά τη συνεδρίασή του στις 29 Νοεμβρίου 1994, να υποβάλει, αφενός μεν, μια έκθεση αξιολόγησης των κοινοτικών μέσων στον τομέα της ενέργειας, αφετέρου δε, εάν χρειασθεί, προτάσεις για την απλούστευση και τον περιορισμό της κοινοτικής νομοθεσίας. Ταυτόχρονα, η Προεδρία του Συμβουλίου είχε καταρτίσει έναν πρώτο κατάλογο των προς εξέταση κοινοτικών εγγράφων, τα οποία αφορά ακριβώς η υπό εξέταση έκθεση.

1.7.1. Με τον τρόπο αυτό, η Επιτροπή υλοποιεί επίσης τη δέσμευση που είχε αναλάβει συγκεκριμένα κατά τη συνεδρίαση του Ευρωπαϊκού Συμβουλίου στις Βρυξέλλες, το Δεκέμβριο του 1993, όχι μόνο να επανεξετάσει το σύνολο της κοινοτικής νομοθεσίας, ιδίως όσον αφορά την αρχή της επικουρικότητας, αλλά και να προτείνει, εάν αυτό εθεωρείτο ενδεδειγμένο, τη διασαφήνιση και απλούστευση της νομοθεσίας αυτής ώστε να απαλειφθούν ορισμένες άσκοπα ή υπερβολικά άκαμπτες κανονιστικές διατάξεις που αποτελούν μειονέκτημα για την ευρωπαϊκή οικονομία, να εγγυηθεί την πρακτική χρησιμότητα της εν λόγω νομοθεσίας και, με τον τρόπο αυτό, να αυξήσει την αποτελεσματικότητα και τη σαφήνεια της νομοθεσίας αυτής.

1.7.2. Η δέσμευση αυτή έδιδε, αυτή καθ`εαυτή, συνέχεια σε αιτήματα που είχε εκφράσει το Συμβούλιο των Υπουργών στη Λισσαβώνα, τον Ιούνιο του 1992, και στο Εδιμβούργο, το Δεκέμβριου του ιδίου έτους, για μια διασαφήνιση και απλούστευση της κοινοτικής νομοθεσίας.

1.8. Παράλληλα με τις υπό εξέταση προτάσεις και στο πλαίσιο της αναθεώρησης της κοινοτικής νομοθεσίας που άρχισε, η Επιτροπή προτείνει την αναθεώρηση και την απλούστευση του κανονισμού (ΕΟΚ) αριθ. 1056/72 του Συμβουλίου, όπως τροποποιήθηκε από τον κανονισμό (ΕΟΚ) αριθ. 1215/76, που αφορά την ανακοίνωση στην Επιτροπή των προγραμμάτων επενδύσεων κοινοτικού ενδιαφέροντος στους τομείς του πετρελαίου, του φυσικού αερίου και του ηλεκτρισμού, με στοχο την αύξηση της σαφήνειας του εν λόγω κανονισμού, καθώς και την εξασφάλιση της όσο το δυνατόν μεγαλύτερης χρησιμότητας των συλλεγόμενων πληροφοριών.

1.8.1. Η πρόταση αυτή, για την οποία η Οικονομική και Κοινωνική Επιτροπή έχει κληθεί να γνωμοδοτήσει, και τα κίνητρα στα οποία στηρίζεται, έχουν συμπεριληφθεί σε ξεχωριστό έγγραφο της Επιτροπής (έγγρ. COM(95) 118 τελικό).

1.9. Τέλος, πρέπει να διευκρινιστεί ότι η Επιτροπή προτίθεται να συνεχίσει την εν λόγω αναθεώρηση της νομοθεσίας στον τομέα της ενέργειας και να την επεκτείνει σε άλλους τομείς που δεν καλύπτονται από την παρούσα έκθεση.

2. Γενικές παρατηρήσεις

2.1. Η ΟΚΕ κρίνει τόσο χρήσιμη όσο και σκόπιμη την εξέταση της κοινοτικής νομοθεσίας στον τομέα της ενέργειας στην οποία η Επιτροπή προέβη κατόπιν αιτήματος του Συμβουλίου. Ωστόσο, κρίνει ότι για λόγους διαφάνειας, θα ήταν προτιμότερο να διασαφηνίσει η Επιτροπή από ποιον και πώς καταρτίσθηκε ο κατάλογος των εξεταζόμενων νομοθετικών εγγράφων και να εκθέσει τους λόγους για τους οποίους επέλεξε τα εν λόγω έγγραφα.

2.2. Η ΟΚΕ εκφράζει τη λύπη της για την ανυπαρξία μιας σύντομης περιγραφής του πλασίου της ενεργειακής πολιτικής εντός του οποίου εντάσσεται η εν λόγω αναθεώρηση και εκείνες που θα ακολουθήσουν.

2.3. Η ΟΚΕ επισημαίνει τον κίνδυνο να αμφισβητηθεί η πολιτική της Ευρωπαϊκής Ένωσης στον τομέα της ενέργειας εάν, υπό το πρόσχημα μιας διασαφήνισης και απλούστευσης της νομοθεσίας, η αναθεώρηση αυτή οδηγήσει σε κατάργηση ολόκληρων τμημάτων της κοινοτικής νομοθεσίας στον τομέα αυτό. Επισημαίνει ότι η αναθεώρηση αυτή θα έχει νόημα μόνο εάν αποσκοπεί στην αύξηση της καταλληλότητας, της συνεκτικότητας και της αποτελεσματικότητας των κοινοτικών δράσεων στον τομέα αυτό, ιδίως όσον αφορά την υλοποίηση των στόχων της ενεργειακής πολιτικής που ανέλαβε η Ευρωπαϊκή Ένωση το 1986 ().

2.4. Η ΟΚΕ λαμβάνει δεόντως υπόψη τους λόγους στους οποίους βασίζονται οι προτάσεις κατάργησης που περιέχονται στην ανακοίνωση της Επιτροπής και επικροτεί τις προτάσεις αυτές, ιδίως εκείνες για τις οποίες έχει ζητηθεί επίσημα η γνώμη της. Οι συγκεκριμένες αυτές προτάσεις δεν απαιτούν καμία ειδική παρατήρηση εκ μέρους της.

2.5. Γενικότερα, η ΟΚΕ επισημαίνει καταρχάς ότι η κατάργηση των σχετικών νομοθετικών πράξεων εντάσσεται μάλλον στα πλαίσια μιας διαδικασίας « νομικής εκκαθάρισης » παρά συμβάλλει σε μια πραγματική απλούστευση της ισχύουσας κοινοτικής νομοθεσίας. Αυτό επιβεβαιώνεται από τον απηρχαιωμένο χαρακτήρα των περισσότερων νομικών πράξεων τις οποίες η Επιτροπή προτίθεται να καταργήσει.

2.6. Συνεπώς, όσον αφορά την ορθολογική χρησιμοποίηση της ενέργειας, οι τομείς που αφορούν οι πέντε συστάσεις τις οποίες η Επιτροπή προτείνει να καταργηθούν, καλύπτονται από την οδηγία 93/76/ΕΟΚ, της 13ης Σεπτεμβρίου 1993, για τον περιορισμό των εκπομπών διοξειδίου του άνθρακος με τη βελτίωση της ενεργειακής απόδοσης (SAVE) ().

2.6.1. Για το λόγο αυτό, κρίνει ότι κάθε νομοθετική πράξη πρέπει να περιλαμβάνει, σε όλες τις περιπτώσεις όπου αυτό ενδείκνυται, διατάξεις κατάργησης των ισχυουσών νομοθετικών πράξεων που έχουν καταστεί άχρηστες.

2.6.2. Δεύτερον, η ΟΚΕ εκφράζει τη λύπη της για την ανεπάρκεια των λόγων που οδήγησαν την Επιτροπή να προτείνει τη διατήρηση της σύστασης 77/713/ΕΟΚ () και της οδηγίας 78/170/ΕΟΚ (), πράγμα που καθιστά δύσκολη οποιαδήποτε αξιολόγηση του βάσιμου της εν λόγω διατήρησης. Η έκθεση της Επιτροπής δεν περιέχει στην ουσία κανένα ενημερωτικό στοιχείο που να επιτρέπει να συναχθεί το συμπέρασμα ότι οι εν λόγω νομικές πράξεις διατηρούν τη χρησιμότητά τους στο πλαίσιο της επιδίωξης του στόχου της ορθολογικής χρησιμοποίησης της ενέργειας και των ειδικών στόχων που επιδιώκουν. Το γεγονός ότι οι πράξεις αυτές έχουν ξεπεραστεί εν μέρει από την εξέλιξη της νομοθετικής διαδικασίας δεν αποτελεί, αυτό καθεαυτό, επαρκή λόγο για τη διατήρηση της ισχύος τους.

2.6.3. Αυτό ισχύει κυρίως για την οδηγία 78/170/ΕΟΚ, της οποίας η ίδια η Επιτροπή τονίζει τα αρχικά κενά και ως εκ τούτου τον πολύ διαφορετικό τρόπο με τον οποίο τα κράτη μέλη την εφήρμοσαν.

2.6.4. Η ΟΚΕ δεν αμφιβάλλει ότι η Επιτροπή αξιολόγησε υποχρεωτικά τη χρησιμότητα και τη σκοπιμότητα της διατήρησης των εν λόγω ισχυουσών πράξεων, τόσο από την άποψη των ενεργειακών στόχων της Κοινότητας, όσο και από την άποψη των συγκεκριμένων στόχων που επιδιώκουν οι πράξεις αυτές. Συνεπώς, δεν συνέτρεχε κανένας λόγος να μην αναφερθούν, έστω και εν συντομία, οι λόγοι, τόσο οι ουσιαστικοί όσο και οι τυπικοί, που οδήγησαν την Επιτροπή στα συμπεράσματα αυτά. Άλλωστε, μία παρόμοια ενέργεια θα ανταποκρίνονταν πλήρως στην απαίτηση της διαφάνειας που πρέπει να πρυττανεύει, κατά τη γνώμη της ΟΚΕ, σε κάθε αναθεώρηση της ισχύουσας κοινοτικής νομοθεσίας.

2.6.5. Τέλος, η ΟΚΕ καλεί την Επιτροπή να συνεχίσει την εξέταση της νομοθεσίας στον τομέα της ορθολογικής χρησιμότητας της ενέργειας και να υποβάλει έκθεση για την αποτελεσματική εφαρμογή, εκ μέρους των κρατών μελών, των νομοθετικών πράξεων που θα θεσπιστούν στο μέλλον - συμπεριλαμβανόμενων και των διατάξεων εφαρμογής - καθώς επίσης και να εξετάσει την καταλληλότητα και τη σκοπιμότητα είτε της διατήρησης ή της αντικατάστασής τους από άλλες πιο δεσμευτικές κοινοτικές διατάξεις, είτε την αναθεώρηση ή την κατάργησή τους :

- Σύσταση του Συμβουλίου 76/494/ΕΟΚ της 4ης Μαΐου 1976, περί ορθολογικής χρησιμοποιήσεως της ενέργειας που καταναλίσκεται από οδικά οχήματα, δια της βελτιώσεως του τρόπου οδηγήσεως () 7

- Σύσταση του Συμβουλίου 76/495/ΕΟΚ της 4ης Μαΐου 1976, περί της ορθολογικής χρησιμοποιήσεως της καταναλισκόμενης ενέργειας στις αστικές συγκοινωνίες () 7

- Σύσταση του Συμβουλίου 77/714/ΕΟΚ της 25ης Οκτωβρίου 1977, περί της δημιουργίας συμβουλευτικών οργάνων ή Επιτροπών στα κράτη μέλη για την προώθηση της συνδυασμένης παραγωγής θερμότητας και ισχύος και την αξιοποίηση της παραμενούσης θερμότητος () 7

- Σύσταση του Συμβουλίου 82/604/ΕΟΚ της 28ης Ιουλίου 1982, για την ενθάρρυνση των επενδύσεων στον τομέα της ορθολογικής χρησιμοποίησης της ενέργειας ().

2.7. Όσον αφορά τη νομοθεσία στον τομέα του πετρελαίου, η ΟΚΕ επισημαίνει ότι, παρόλο που αναγνωρίζει ότι οι περισσότερες νομοθετικές διατάξεις που έχουν όλες ως στόχο να επιτρέψουν στην Ευρωπαϊκή Ένωση να αντιμετωπίσει δυσχερείς καταστάσεις εφοδιασμού σε πετρέλαιο και πετρελαϊκά προϊόντα, έχουν χάσει, κατά ένα μεγάλο μέρος, την πρακτική τους χρησιμότητα, η Επιτροπή προτείνει την προσωρινή διατήρησή τους έως ότου το Συμβούλιο υιοθετήσει νέα νομοθεσία για τις καταστάσεις κρίσεως.

2.7.1. Η ΟΚΕ σημειώνει ότι το « οπλοστάσιο » που διαθέτει σήμερα η Κοινότητα για καταστάσεις κρίσεως, περιορίζεται μόνο στις τρεις αποφάσεις που εξέτασε η Επιτροπή στην έκθεσή της. Στην ουσία, υπάρχουν και άλλες νομοθετικές πράξεις μεταξύ των οποίων μπορούν να αναφερθούν οι εξής :

- Οδηγία του Συμβουλίου της 20ής Δεκεμβρίου 1968 περί υποχρεώσεως διατηρήσεως ενός ελαχίστου επιπέδου αποθεμάτων αργού πετρελαίου και/ή προϊόντων πετρελαίου από τα κράτη μέλη της ΕΟΚ () 7

- Οδηγία του Συμβουλίου της 20ής Δεκεμβρίου 1068 περί συνάψεως και εκτελέσεως των ειδικών συμφωνιών των σχετικών με την υποχρέωση διατηρήσεως ενός ελαχίστου επιπέδου αποθεμάτων αργού πετρελαίου ή/και προϊόντων πετρελαίου εκ μέρους των κρατών μελών () 7

- Οδηγία του Συμβουλίου της 24ης Ιουλίου 1973 περί μέτρων περιορισμένων να αμβλύνουν τις επιπτώσεις των δυσχερειών εφοδιασμού με πετρέλαιο και προϊόντα πετρελαίου () 7

- Οδηγία του Συμβουλίου 75/405/ΕΟΚ της 14ης Απριλίου 1975 περί περιορισμού της χρήσεως των προϊόντων πετρελαίου στους σταθμούς παραγωγής ηλεκτρικής ενέργειας ().

2.7.2. Η ΟΚΕ κρίνει, στο πλαίσιο αυτό, ότι η ταχεία υιοθέτηση μιας νομοθεσίας στον τομέα αυτό, που να είναι προσαρμοσμένη στην εσωτερική αγορά και να λαμβάνει πλήρως υπόψη τις διαρθρωτικές αλλαγές που επήλθαν στην αγορά πετρελαίου κατά την τελευταία εικοσαετία, διασφαλίζοντας την πλήρη συμπληρωματικότητα με τους μηχανισμούς που προβλέπονται στο πλαίσιο του Διεθνούς Οργανισμού Ενέργειας, θα πρέπει να συμβάλει ουσιαστικά στη διασαφήνιση και την απλούστευση της κοινοτικής νομοθεσίας στον εν λόγω τομέα.

2.7.3. Επομένως, εκφράζει τη λύπη της για το γεγονός ότι δεν κατέστη μέχρι σήμερα δυνατό να επιτευχθεί καμία συμφωνία στο Συμβούλιο για τα μέτρα αυτά, δεδομένου ότι οι τελευταίες σχετικές προτάσεις της Επιτροπής ανάγονται στον Απρίλιο του 1992. Λαμβάνει σχετικά υπόψη την εξαγγελία της Επιτροπής στην υπό εξέταση έκθεση ότι έχει αρχίσει να εξετάζει το ενδεχόμενο διατύπωσης νέων προτάσεων το συντομότερο δυνατό.

2.7.4. Η ΟΚΕ τονίζει τον επείγοντα χαρακτήρα των αποφάσεων που πρέπει να ληφθούν ώστε να αποκτήσει η Ευρωπαϊκή Ένωση τα απαραίτητα και κατάλληλα μέσα για να μπορέσει να αντιμετωπίσει ταχέως οποιαδήποτε δυσκολία εφοδιασμού σε ενέργεια και να ενεργήσει αποτελεσματικά σε μια παρόμοια κατάσταση.

2.7.5. Ούτως εχόντων των πραγμάτων, η ΟΚΕ διερωτάται κατά πόσο είναι βάσιμη η διατήρηση σε ισχύ, έστω και προσωρινά, νομοθετικών πράξεων με τη μόνη αιτιολογία ότι δεν έχουν ακόμη αντικατασταθεί από καταλληλότερες διατάξεις που να συμφωνούν περισσότερο με τους κανόνες των Συνθηκών και του Παράγωγου Δικαίου.

2.7.6. Προς το σκοπό αυτό, πρέπει κατ`αρχάς να επισημανθεί ότι στην ουσία η τρεις υπό εξέταση νομοθετικές πράξεις έχουν χάσει ουσιαστικά το λόγο ύπαρξής τους, όπως αναγνωρίζει και η Επιτροπή.

2.7.7. Επίσης, μπορούν να εκφρασθούν δικαιολογημένα αμφιβολίες για τη συμβατότητα τουλάχιστον μιας εκ των πράξεων αυτών με τις διατάξεις της Συνθήκης σχετικά με την εσωτερική αγορά. Η απόφαση του Συμβουλίου 77/186/ΕΟΚ, της 14ης Φεβρουαρίου 1977, σχετικά με την εξαγωγή αργού πετρελαίου και πετρελαϊκών προϊόντων από ένα κράτος μέλος σε άλλο σε περίπτωση δυσκολιών εφοδιασμού (), προβλέπει πράγματι την υποχρέωση έκδοσης αδειών για εξαγωγές προς ένα άλλο κράτος μέλος. Ένα παρόμοιο μέτρο φαίνεται δύσκολο να συμβιβασθεί με την πορεία της ευρωπαϊκής ολοκλήρωσης και, ειδικότερα, με την κατάργηση των ελέγχων στα σύνορα.

2.7.8. Υπό τις συνθήκες αυτές, η ΟΚΕ διερωτάται κατά πόσο ήταν επίσης σκόπιμο να καταργηθούν οι τρεις εν λόγω νομοθετικές πράξεις των οποίων η διατήρηση, έστω και προσωρινή, δεν φαίνεται να είναι δικαιολογημένη εφόσον δεν προσφέρει τίποτα στην Κοινότητα.

2.8. Τέλος, η ΟΚΕ θα ήθελε να διευκρινίσει ότι επικροτεί πλήρως την πρόταση της Επιτροπής να επεκτείνει την εξέταση της κοινοτικής νομοθεσίας στον τομέα της ενέργειας και σε τομείς που δεν καλύπτονται από την υπό εξέταση έκθεση.

2.8.1. Στο πλαίσιο αυτό, τονίζει ότι η Επιτροπή πρέπει να υποβάλει εκθέσεις στις οποίες να διευκρινίζονται σαφώς όχι μόνο οι λόγοι που την οδήγησαν στο να προτείνει την κατάργηση ορισμένων εκ των υπό εξέταση νομοθετικών πράξεων, αλλά και τους λόγους για τους οποίους συνιστά, αντίθετα, τη διατήρηση σε ισχύ άλλων εκ των εν λόγω νομοθετικών πράξεων.

Βρυξέλλες, 26 Οκτωβρίου 1995.

Ο Πρόεδρος της

Οικονομικής και Κοινωνικής Επιτροπής

Carlos FERRER

() EE αριθ. C 241 της 25. 9. 1986, σ. 1.

() EE αριθ. L 237 της 22. 9. 1993, σ. 28.

() Σύσταση του Συμβουλίου, της 25ης Οκτωβρίου 1977, περί της ορθολογικής χρησιμοποιήσεως της ενέργειας στις βιομηχανικές επιχειρήσεις - ΕΕ αριθ. L 295 της 18. 11. 1977, σ. 3.

() Οδηγία του Συμβουλίου, της 13ης Φεβρουαρίου 1978, περί λειτουργίας των μονάδων παραγωγής θερμότητας για τη θέρμανση χώρων και την παραγωγή ζεστού νερού σε υπάρχοντα και σε νέα μη βιομηχανικά κτίρια, καθώς και περί της μονώσεως του δικτύου διανομής ζεστού νερού οικιακής χρήσεως στα νέα μη βιομηχανικά κτίρια - ΕΕ αριθ. L 52 της 23. 2. 1978, σ. 32.

() EE αριθ. L 140 της 28. 5. 1976, σ. 14.

() EE αριθ. L 140 της 28. 5. 1976, σ. 16.

() EE αριθ. L 295 της 18. 11. 1977, σ. 5.

() EE αριθ. L 247 της 23. 8. 1982, σ. 9.

() EE αριθ. L 308 της 23. 12. 1968, σ. 14.

() EE αριθ. L 308 της 23. 12. 1968, σ. 19.

() EE αριθ. L 228 της 16. 8. 1973, σ. 1.

() EE αριθ. L 178 της 9. 7. 1975, σ. 26.

() EE αριθ. L 61 της 5. 3. 1977, σ. 23.